對人歡笑背人愁 潘靜文拍拖失理智 成悲劇女主角
聲夢小花潘靜文(Sherman)是一名雙魚座女孩,內心多愁善感但十分善良,所以在處理感情上較易受到傷害,她直言心情因而會大起大跌,又經常會幻想自己成為悲劇女主角,對待感情並不理智。
Sherman日前推出第二首個人單曲《傷魚座》,這首歌竟是一次她拉筋弄傷腳時構思出來:「我本身係雙魚座,有一次拉筋時拉傷咗隻腳,仲要係瘀晒,我就覺得點解會咁神奇,係咪有啲咩魔咒,咁啱我嗰日坐隔籬嘅係Aska(張馳豪),佢又係雙魚座,又係好容易受傷同病,所以就創作咗呢首傷感嘅情歌出嚟。」
雙魚座的人比較愛幻想,雖然多愁善感,但十分善良,卻又會令雙魚座在愛情中最容易受傷,問Sherman是否容易受傷的女人?她稱:「我覺得係,心情都幾大起大落㗎,開心時可以勁開心,傷心時亦可以當自己係悲劇女主角咁,反差好大。」她坦言在觀眾或鏡頭前是開朗的人,但私下都有沉靜的一面。
畀人飛先識醒
26歲的Sherman透露曾有3、4次戀愛經驗,她形容自己在愛情上相當不理智,會為對方百分百付出,但也曾經遇過一位真心真意愛自己的人:「最難忘係有一次男朋友幫我慶祝生日,佢想畀驚喜我,Book咗坐直升機去澳門,點知我上網Check Email時唔覺意睇到,最初仲以為佢出軌,但睇番日期係我生日,先知道原來自己踢爆咗個驚喜。」而最傷心一次是拍拖兩個月的男朋友突然變得冷淡,她說:「佢一路唔講分手,係咁拖泥帶水,我哋名義上係情侶,但實質又唔係,我又冇主動去問佢或者講分手,因為我係要人哋講分手先識醒嘅人。」